דב ליפמן

הרב דב אלן ליפמן (נולד ב-9 בספטמבר 1971, י"ט באלול ה'תשל"א) הוא חבר הכנסת לשעבר מטעם מפלגת "יש עתיד".

קורות חייו 
נולד בסילבר ספרינג, מרילנד, ארצות הברית. אביו היה שופט פדרלי. למד בתיכון היהודי המקומי, ולאחר מכן בישיבת מרכז התורה בירושלים במשך שנתיים. הוסמך לרבנות בישיבת נר ישראל בבולטימור על ידי הרב יעקב ויינברג. בעל תואר ראשון בתלמוד מישיבת נר ישראל בבולטימור ותואר שני בחינוך מאוניברסיטת ג'ונס הופקינס. ב-1994 היה ממייסדי הכולל הקהילתי בקליבלנד. מ-1997 לימד בבתי ספר יהודיים בסילבר ספרינג. בשנת 2004 עלה לישראל והתיישב בבית שמש. בישראל שימש כמורה לתורה ומחשבת ישראל במספר ישיבות וסמינרים.

בבחירות לרשויות המקומיות בשנת 2008 היה יועץ ומנהל הקמפיין של סגן ראש עיריית בית שמש. נמנה עם פעילי המאבק נגד מה שלדעתו היה הקצנה והפליה דתית בבית שמש. ב-2011 תמך בבית הספר "אורות בנות" בעיר, שקבוצת חרדים ביקשו למנוע את פתיחתו במשכנו החדש. 

בשנת 2011 הצטרף לתנועת "עם שלם" וב-2012 פרש ממנה והצטרף למפלגת "יש עתיד". לקראת הבחירות לכנסת התשע עשרה ב-2013 שובץ במקום ה-17 ברשימתה, ונבחר. הקים את "השדולה לקידום השתלבות חרדים בשוק העבודה" ועמד בראשה. בבחירות לכנסת העשרים ב-2015 הוצב במקום ה-17 ברשימת יש עתיד, שקיבלה רק 11 מושבים ולא נכנס לכנסת. במאי 2018 הודיע על פרישה מיש עתיד ומפעילות פוליטית מסיבות אישיות.

פרסם שלושה ספרים על יהדות בשפה האנגלית, ואחד מהם תורגם לעברית וצרפתית. מפרסם טור שבועי במקומון "תמורה" בבית שמש ובשבועון ה-OU וכותב טורים בג'רוזלם פוסט וב-Times of Israel. 

במאי 2021 דווח ב"הארץ" על טענות על התנהגות לא הולמת והטרדה מינית של שתי נשים. בחודש הבא דיווח "הארץ" כי פוטר מתפקידו.

חיים אישיים 
נשוי לדינה ואב לארבעה, גר בבית שמש.

קישורים חיצוניים 

 
 דב ליפמן באתר מפלגת "יש עתיד"
 
 אתר האינטרנט של דב ליפמן 
 עמוד הפייסבוק של דב ליפמן 
 
 צביקה קליין, לפיד לחרדים: הח"כ החרדי של 'יש עתיד', באתר nrg מעריב, 27 בינואר 2013

הערות שוליים

בוגרי ישיבת נר ישראל-בולטימור
בית שמש: אישים
חברי הכנסת התשע עשרה
חברי כנסת מטעם יש עתיד
חרדים ישראלים
ישראלים ילידי ארצות הברית
בוגרי אוניברסיטת ג'ונס הופקינס
עולים בשנות ה-2000
ישראלים שנולדו ב-1971